Rådets afgørelse

af 10. december 2002

om opfyldelse af betingelserne i artikel 3 i tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side om en forlængelse af den periode, der er anført i artikel 8, stk. 4, i protokol nr. 2 til Europaaftalen

(2003/9/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 87, stk. 3, litra e),

under henvisning til Rådets afgørelse af 29. juli 2002 om undertegnelse og midlertidig anvendelse af en tillægsprotokol til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side om en forlængelse af den periode, der er fastlagt i artikel 8, stk. 4, i protokol nr. 2 til Europaaftalen,

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side om en forlængelse af den periode, der er anført i artikel 8, stk. 4, i protokol nr. 2 til Europaaftalen, særlig artikel 3,

under henvisning til forslag fra Kommissionen, og

ud fra følgende betragtninger:

(1) Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side(1) blev undertegnet den 4. oktober 1993.

(2) Ifølge artikel 8, stk. 4, i protokol nr. 2 til Europaaftalen kan Den Tjekkiske Republik i løbet af de første fem år efter aftalens ikrafttræden som en afvigelse fra stk. 1, nr. iii), undtagelsesvis hvad angår stålprodukter yde offentlig støtte til strukturomlægning af stålindustrien, såfremt støtten medfører, at de begunstigede virksomheder kan overleve under normale markedsvilkår ved udgangen af strukturomlægningsperioden, at støttebeløbet og -intensiteten er strengt begrænset til, hvad der er absolut nødvendigt for at genskabe virksomhedernes konkurrenceevne, og gradvis nedsættes, samt at strukturomlægningsprogrammet er knyttet til en rationalisering og indskrænkning af kapaciteten i Den Tjekkiske Republik.

(3) Den indledende femårsperiode udløb den 31. december 1996.

(4) Den Tjekkiske Republik anmodede om en forlængelse af ovennævnte periode i februar 1998.

(5) Det er hensigtsmæssigt at forlænge den pågældende periode med yderligere otte år fra den 1. januar 1997, eller indtil Den Tjekkiske Republik tiltræder Den Europæiske Union, idet det er det tidspunkt, der falder først, der gælder.

(6) Til dette formål undertegnede Fællesskabet og Den Tjekkiske Republik den 9. oktober 2002 en tillægsprotokol til Europaaftalen, og denne tillægsprotokol finder foreløbig anvendelse fra nævnte dato.

(7) I tillægsprotokollens artikel 1 indrømmes der en forlængelse af ovennævnte periode med forbehold af opfyldelse af betingelserne i tillægsprotokollens artikel 2 og 3.

(8) I henhold til tillægsprotokollens artikel 2 er det en forudsætning for forlængelsen af ovennævnte periode, at Den Tjekkiske Republik forelægger Kommissionen en strukturomlægningsplan og forretningsplaner, der opfylder kravene i artikel 8, stk. 4, i protokol nr. 2 til Europaaftalen og er blevet vurderet og godkendt af landets nationale myndighed for statsstøttekontrol (Kontoret for Konkurrence og Forbrugerbeskyttelse).

(9) I juni, juli og september 2002 forelagde Den Tjekkiske Republik Kommissionen en strukturomlægningsplan og forretningsplaner, der er vurderet og godkendt af Kontoret for Konkurrence og Forbrugerbeskyttelse.

(10) Ifølge tillægsprotokollens artikel 3 er det endvidere en forudsætning for forlængelsen af ovennævnte periode, at Kommissionen foretager en endelig vurdering af strukturomlægningsplanen og forretningsplanerne.

(11) Kommissionen har foretaget en endelig vurdering af strukturomlægningsplanen og de øvrige planer, som Den Tjekkiske Republik har forelagt. I vurderingen gøres der opmærksom på, at der er behov for strukturomlægningsstøtte, for at en række virksomheder i den tjekkiske stålindustri bliver i stand til at overleve. I vurderingen bekræftes det, at gennemførelsen af strukturomlægningsplanen og de øvrige planer vil føre til, at virksomhederne kan overleve under normale markedsvilkår ved udgangen af strukturomlægningsperioden, at støttebeløbet og -intensiteten er strengt begrænset til, hvad der er absolut nødvendigt for at nå dette mål, og at strukturomlægningsstøtten til den tjekkiske stålindustri vil ophøre ved udgangen af 2003, samt at strukturomlægningsplanen er knyttet til en generel rationalisering og indskrænkning af Den Tjekkiske Republiks produktionskapacitet. I vurderingen konkluderes det derfor, at den strukturomlægningsplan og de forretningsplaner, Den Tjekkiske Republik har forelagt, opfylder kravene i artikel 8, stk. 4, i protokol nr. 2 til Europaaftalen.

(12) De betingelser, der fastlægges i artikel 2 og 3 i tillægsprotokollen til Europaaftalen, er således opfyldt -

TRUFFET FØLGENDE AFGØRELSE:

Eneste artikel

Den strukturomlægningsplan og de forretningsplaner, Den Tjekkiske Republik har forelagt Kommissionen i henhold til artikel 2 i tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side om en forlængelse af den periode, der er anført i artikel 8, stk. 4, i protokol nr. 2 til Europaaftalen, er i overensstemmelse med kravene i artikel 8, stk. 4, i protokol nr. 2.

Udfærdiget i Bruxelles, den 10. december 2002.

På Rådets vegne

P. S. Møller

Formand

(1) EFT L 360 af 31.12.1994, s. 2.